L’Equip de Govern recolza la concentració de protesta d’El Renàixer per reclamar la cessió de l’Ausiàs March
2025-07-24

Han començat hui i ho faran cada divendres, fins al mes de maig. Aquest matí (23-10-2015), prop d’una trentena de persones, entre usuaris, familiars i professionals del Centre Ocupacional El Renàixer s’han concentrat a les portes del centre sociocultural Ausiàs March, per reclamar a la Conselleria d’Educació i Cultura el lliurament immediat de l’edifici a l’Ajuntament de Burjassot.

En la concentració ha estat present l’Equip de Govern, representat per l’alcalde, Rafa García, el regidor de Promoció Econòmica, Emili Altur, i el regidor de Governació, Manuel Pérez Menero. L’alcalde ha declarat que “mentre continuen sense atendre les nostres demandes, almenys farem soroll i cada divendres, estarem al costat dels usuaris d’El Renàixer per reclamar un edifici que porta bloquejat dos anys, no sabem molt bé per què i nosaltres continuem sense poder donar-li els usos per als quals l’edifici està pensat, com són la instal·lació d’El Renàixer, així com altres dependències municipals i espais destinats a entitats locals”.

Els usuaris d’El Renàixer han col·locat pancartes en la façana de l’edifici amb frases com: “Conselleria: Burjassot necessita l’edifici”, “Ja està bé, volem treballar”, o “Conselleria d’Educació, 126 setmanes esperant”, les quals quedaran allí instal·lades mentre continuen les concentracions.